《咏七宝扇诗》
南北朝·丘巨源

妙缟贵东夏，巧技出吴闉。裁状白玉璧，缝似明月轮。

表里缕七宝，中衔骇鸡珍。画作景山树，图为河洛神。

来延挥握玩，入与镮钏亲。生风长袖际，晞华红粉津。

拂盻迎娇意，隐映含歌人。时移务忘故，节改竞存新。

卷情随象簟，舒心谢锦茵。厌歇何足道，敬哉先后晨。

作者简介：南朝齐兰陵人。少举丹阳郡孝廉。宋孝武帝大明五年，助徐爱撰宋之国史。宋明帝即位，使参诏诰，引在左右。历佐诸王府，官至羽林监。入齐，拜武昌太守，不乐。萧鸾(齐明帝)为吴兴太守，巨源作《秋胡诗》，有讥刺语，以事见杀。以才学知名。原有集，已佚。